Jurinová, Erika, poslankyňa NR SR (2017-09-08):
Vážený pán predsedajúci, milé kolegyne, kolegovia, máme na stole návrh uznesenia, ktorého cieľom je iba zahrať naozaj divadielko na voličov v župných voľbách. Vládny zlepenec nemá žiaden lepší program, iba zastrašovať poctivých ľudí, že nebudú peniažky. Nuž ja verím, že na Slovensku sa nájde dostatok ľudí, čo si na toto predstavenie lístok nekúpia. Takže poďme to rozmeniť na drobné. Dňa 8. decembra 2011 nastala v Národnej rade pri hlasovaní o ústavnom zákone o rozpočtovej zodpovednosti vzácna zhoda, všetci poslanci okrem jednej poslankyne zahlasovali za tento zákon. Aj mnohí z vás, čo tu sedíte, ste v dobrej viere zaň zahlasovali, či už to boli poslanci SMER-u, MOSTU – HÍD, alebo SNS. Všetci do jedného z menovaných poslaneckých klubov hlasovali za tento zákon. To len pripomínam, aby sa na to nezabudlo. Pán Blanár, Robert Fico, pán Kažimír, Slota, Bugár, všetci za. V tomto zákone je napísané, že najbližších 50 rokov žiadna očakávaná zmena na strane príjmov ani výdavkov nesmie spôsobiť nárast dlhu verejnej správy nad horný limit dlhu, ktorý je zadefinovaný ako 50 % jeho podielu na HDP. Ďalej tento zákon nastavuje ďalšie limity, ale čo je dôležitejšie, ustanovuje tri inštitúcie, ktoré majú strážiť tento cieľ. Prvou z nich je Rada pre rozpočtovú zodpovednosť, ktorá je odborným garantom. Podľa môjho názoru túto garanciu si plní na veľmi vysokej úrovni a podotýkam, že táto inštitúcia je striktne proti uvoľneniu zákona o dlhovej brzde. Ďalej sa zriaďuje výbor pre daňové prognózy a výbor pre makroekonomické prognózy, ktoré sú poradnými orgánmi ministra financií. Čiže dostatok múdrych hláv, ktoré určite dostatočne dobre vedia odhadnúť očakávané zmeny či už na strane príjmov alebo na strane výdavkov rozpočtu. A po tomto všetkom, čo tento moderný ústavný zákon zastrešuje, ste vy schopní prísť s takýmto návrhom uznesenia? To je presne rovnaké, ako keby ste prišli do banky požiadať o úver a až následne po jeho poskytnutí by ste tej banke nadiktovali, za akých podmienok budete tento úver splácať. Prosím vás, kde ste v modernom svete videli takéto postupy? Presne toto sa píše vo vašom uznesení. Je to doslova, ako keby vám mali dať opoziční poslanci podpísaný čistý list papiera a vy až následne potom budete robiť všetky tie analýzy o efektívnosti a samozrejme aj v súlade s projektmi hodnoty za peniaze. No zásadne nesúhlasím. Takto to fungovať nebude a nesmie. Ani žiadna banka na svete vám neschváli úver s tým, že jej až následne nadiktujete podmienky, za ktorých možno budete splácať tento úver. Ak žiadate banku o pôžičku, v prvom rade sa pozrie na váš účet, na vaše finančné zdravie a následne vám stanoví podmienky poskytnutia úveru. Poďme sa teda pozrieť na finančné zdravie tejto i tých predchádzajúcich vlád. Na konci roka 2016 máte na účte mínus 42 miliárd eur, čo je 51,9 % HDP. Koncom roka 2017 sa očakáva sekera 43,7 miliárd eur. Z tejto sumy je prvá Ficova vláda, to znamená od roku 2006 až 2010, zodpovedná za nárast dlhu o 6 miliárd, druhá Ficova vláda od roku 2012 do začiatku 2016 o ďalších 10 miliárd. Za rok 2016 to je ďalšia miliarda. Ste teda, vládni poslanci, zodpovední za dlh vo výške 17 miliárd, čo je, pozor na to, veľmi blízko k polovici celého dlhu od vzniku Slovenskej republiky. Na kauzy sa banky nepozerajú, ale za všetky spomeniem len jednu, ktorá s diaľnicami bezprostredne súvisí a volá sa lex Váhostav. Firma, ktorej bol konečný užívateľ výhod omilostený od svojich záväzkov voči drobným živnostníkom a napriek tomu sa naďalej podieľa na štátnych zákazkách, sa tvári ako keby sa nič nedialo. Toto všetko máte na vašom účte a my vám máme podpísať ďalšie výdavky? Ešte by sme sa mohli zastaviť pri cenách diaľnic, ktoré staviate. Uznávam, že technická náročnosť je iná pri rôznych geologických profiloch krajiny, ale ak priemerná cena za kilometer diaľnic v programovom období 2007 až 2013 bola 9,6 milióna eur, v tomto programovom období sa nafukuje až na štvor, ba i viacnásobok. Tvrdíte, že nemáte peniaze, no mnohí so stopercentnou istotou vieme, že peňazí je dosť. Ukážem vám aj to, kde si to nájdete. Ak sa pozrieme na vaše vlastné čísla z ministerstva financií z konca mája 2017, dlh verejnej správy má byť za roky 2017 až 2019 v priemere 49,9 % z HDP. Do 53 % z HDP máte priestoru dosť, pretože až vtedy začína dlhová brzda hrýzť. Minimálne sa vám tam črtá priestor vo výške 2,7 mld. nad rámec všetkého, čo vláda plánuje. Jeden bývalý člen rozpočtovej rady počas svojho mandátu hovoril, že ten priestor budete mať až vo výške 3,7 mld. eur. Aby som vás ešte viac ubezpečila o týchto číslach, pozrite sa aj na vašu daňovú a fiškálnu prognózu. Sú pozitívne. V roku 2017 hovoria o príjmoch vo výške takmer 15 mld. eur, v roku 2019 ide až o sumu 16,3 mld. eur. Po týchto číslach si, prosím vás, dobre rozmyslite, či naďalej budete hrubo zavádzať ľudí a hrať divadielko o prázdnom vrecúšku. Ale aby ste sa necítili najhoršie, máme nachystané aj riešenia. Náš tím našiel rezervy vo vašom rozpočte. Navyše existuje aj množstvo rozumných odporúčaní z projektu Hodnota za peniaze. Ak už si nebudete vedieť rady, stačí povedať, sme pripravení vystriedať vás. Naozaj po vašom vládnutí nezostane vyprahnutá zem, lebo táto krajina obsahuje okrem vás aj mnoho čestných a spravodlivých ľudí, ktorí sa chcú podieľať na správe verejných financií. A urobia to určite lepšie a spravodlivejšie. Ešte jedna vec sa mi na tomto vašom celom návrhu nepáči. Investície do infraštruktúry na úkor dlhu, ktorý musia zaplatiť naše deti. Dlh voči budúcim generáciám je už dnes vysoký. Ak vy apelujete na nás, aby sme si uvedomili, že investičný proces výstavby diaľnic presahuje volebné obdobie každej vlády, dovoľujem si apelovať ja na vás, aby ste si znova prečítali, za čo ste vy a vaši kolegovia hlasovali ku koncu roka 2011. Myslím si, že všetci dobre chápeme, že cesty sú neurologickým bodom každej VÚC-ky, každého regiónu, aj tej žilinskej. Po všetkých skúsenostiach z Národnej rady, vzťahoch i zápasoch, ktoré aj s pánom Blanárom zvádzame, si nenechám ťahať medové motúzy popod nos. Spolu s kolegami sa nám podarilo presadiť mnohé užitočné veci. Za všetko si myslím, že už len zrušenie bezbrehej poslaneckej imunity prinieslo čistejšiu politiku. Verím, že sa nám podarí ukázať ľuďom, že toto divadielko je len a len o zastrašovaní, pretože zmysluplné plány do VÚC-kárskych volieb pre ľudí táto vláda naozaj pripravené nemá. Na záver mi dovoľte iba pripomenúť, o čo v skutočnosti ide. Predstavili ste nám návrh uznesenia, ktorý je čistou partizánčinou. Myslím, že ľudia z vášho klubu alebo z vašej vlády nás mnohokrát vyzývali, aby ak chceme niečo predložiť, aby sme sa rozprávali s kolegami, aby sme sa snažili dohodnúť a podobne. Mnohokrát to robíme a málokedy to vyjde. Kdežto vy o takomto dôležitom dokumente ste sa rozhodli sami bez akéhokoľvek komunikačného modelu, bez akejkoľvek komunikácie. Prišli ste s tým, postavili ste nás pred hotovú vec. Celé leto ste sa ani nezabŕdli o nikoho, kto by vám, kto by mal ochotu s vami o tom rokovať. A teraz tento týždeň ste zrazu začali ťahať ďalšie medové motúzy o tom, aby sme začali rokovať my, členovia niektorých klubov. Je to naozaj hnus a nepekné.